Aħbar tajba fil-gazzetti tal-lum hi ż-żieda ta' 11.3% fl-użu tat-trasport pubbliku. Fl-2017 użaw it-trasport pubbliku 48 miljun passiġġier. Dan in-numru fl-2018 tela' għal 53.4 miljuni. Dan huwa sinjal tajjeb. Huwa ukoll sinifikanti li l-pubbliku qed jerġa' jrabbi fiduċja fit-trasport pubbliku. Hemm bżonn li din il-fiduċja tkompli tikber għax hu essenzjali li iktar nies tagħmel użu mit-traport pubbliku biex ikun hemm inqas ħtieġa ta' karozzi privati fit-toroq. Hemm bżonn li flok ikunu investiti iktar miljuni ta' ewro f'toroq ġodda inkella fit-twessiegħ ta' toroq eżistenti, dawn il-miljuni ikunu investiti fit-trasport pubbliku, u dan b'żieda mal-investiment qawwi li diġa sar. Issa bdew iżidu ukoll il-frekwenzi fejn meħtieġ. Għandu jkun rikonoxxut li diġa sar ħafna investiment fit-trasport pubbliku, prinċipalment f'sussidji sostanzjali li kienu meħtiega: sussidji li issa bdew jagħtu riżultat tajjeb. Nistennew iktar riżultati minn dawn, riżultati li jiġu jekk il-pajjiż jippjana u jaħdem bil-għaqal.
Trasport pubbliku jġorr 53.4 miljun passiġġier fl-2018